На основу члана 2. став (3) тачка и), члана 7. став (1) тачка б) те чланова 59. и 70. Закона о Централној банци Босне и Херцеговине (“Службени гласник БиХ”, 1/97, 29/02, 13/03, 14/03, 9/05, 76/06 и 32/07) и члана 6. став (1) тачка а) и д) Закона о заштити личних података (“Службени гласник БиХ”, 49/06, 76/11 и 89/11), Управни одбор Централне банке Босне и Херцеговине на 15. сједници одржаној 26. новембра 2021. године, доноси

**Одлуку**

**о измјенама и допунама Одлуке о Централном регистру кредита пословних субјеката и физичких лица у Босни и Херцеговини**

**Члан 1.**

У Одлуци о Централном регистру кредита пословних субјеката и физичких лица у Босни и Херцеговини (“Службени гласник БиХ”, 44/19), у члану 4., тачки 37. иза ријечи банке, интерпункцијски знак тачка се замијењује интерпункцијским знаком запета, а иза тачке 37. додаје се нова тачка 38. која гласи:

ˮ38. **Број дана кашњења** – уписује се број дана кашњења израчунат у складу са прописима надлежне ентитетске агенције за банкарство.ˮ

**Члан 2.**

У члану 5., тачки 35. иза ријечи банке интерпункцијски знак тачка се замјењује интерпункцијским знаком запета, а иза тачке 35. додаје се нова тачка 36. која гласи:

ˮ36. **Број дана кашњења** – уписује се број дана кашњења израчунат у складу са прописима надлежне ентитетске агенције за банкарство.ˮ

**Члан 3.**

(1) У члану 7. иза става (4) додају се нови ставови (5), (6) и (7) који гласе:

ˮ(5) На писани захтјев учесника у регистру или у случају неактивности учесника, Централна банка ће у Централном регистру кредита извршити одговарајуће промјене, како би активна задужења која је тај учесник у регистру доставио у Централни регистар кредита, промијенила статус активности и била затворена. Разлог затварања ће у овом случају бити индикатор 5 – неактиван учесник у регистру из члана 4. тачка 33. и члана 5. тачка 31. ове одлуке. Остале информације о задужењу ће бити непромијењене.

(6) Централна банка ће учеснику у регистру ускратити право приступа подацима из Централног регистра кредита након пријема писменог захтјева учесника или након утврђивања неактивности учесника.

(7) Под појмом неактиван учесник се подразумијева учесник који није ажурирао податке у регистру на начин утврђен у члану 6. став (1) одлуке, у периоду од најмање 12 мјесеци.ˮ

**Члан 4.**

(1) У члану 9. став (1) тачка б) мијења се и гласи:

ˮб) учесници у регистру из члана 3. тачка ц) ове одлуке, осим субјеката који нису под надлежношћу ентитетских агенција за банкарство,ˮ

(2) У ставу (1) у тачки ц) иза ријечи ˮправобранилаштва,ˮ додају се ријечи ˮнотари у својству повјереника суда у сврху провођења оставинских поступака,ˮ.

(3) У ставу (2) ријеч ˮискључивоˮ брише се.

(4) У ставу (3) иза ријечи ˮУчесници у региструˮ додају се ријечи: ˮиз става (1) тачка б) овог члана,ˮ

(5) Став (4) мијења се и гласи:

ˮ(4) Писана сагласност пословног субјекта мора бити својеручно потписана од овлаштеног лица и овјерена печатом тог пословног субјекта или потписана електронским потписом у складу са прописом којим је уређена област електронског потписа у БиХ, док писана сагласност физичког лица мора бити својеручно потписана од стране тог физичког лица и мора садржавати број његовог идентификационог документа и назив органа који га је издао или потписана електронским потписом у складу са прописом којим је уређена област електронског потписа у БиХ.

**Члан 5.**

У члану 10 став (5) се мијења и гласи:

ˮ(5) Писани захтјев пословног субјекта мора бити својеручно потписан од овлаштеног лица и овјерен печатом тог пословног субјекта или потписан електронским потписом у складу са прописом којим је уређена област електронског потписа у БиХ, док писани захтјев физичког лица мора бити својеручно потписан од стране тог физичког лица и мора садржавати број његовог идентификационог документа и назив органа који га је издао или потписан електронским потписом у складу са прописом којим је уређена област електронског потписа у БиХ.ˮ

**Члан 6.**

Члан 15. мијења се и гласи:

**ˮЧлан 15.**

(1) Централна банка ће на основу писаног захтјева носиоца личних података чији се лични подаци прикупљају и достављају у Централни регистар кредита, приступити подацима у Централном регистру кредита и доставити подносиоцу захтјева, обавјештење о обради његових личних података, у складу са прописом којим је уређена област заштите личних података у БиХ.

(2) Носилац личних података чији се лични подаци прикупљају и достављају у Централни регистар кредита, писани захтјев из става (1) овог члана, може предати лично на протокол Централне банке или доставити поштом на адресу Централне банке.ˮ

**Члан 7.**

(1) Ова одлука ступа на снагу осмог дана од дана њеног објављивања у “Службеном гласнику БиХ“, а примјењиваће се од 17.01.2022.године.

(2) Ова одлука ће се објавити и у “Службеним новинама Федерације БиХ”, “Службеном гласнику Републике Српске” и “Службеном гласнику Брчко дистрикта БиХ”.

Број: УВ-122-01-1-2221-10/21 НГ Предсједавајући

Сарајево, 26.11.2021. године Управног одбора Централне банке

 Босне и Херцеговине

 ГУВЕРНЕР

 др Сенад Софтић